அஸ்பார்ட்டம்

அஸ்பார்ட்டம் (aspartame) என்பது ஒரு செயற்கை இனிப்பூட்டி. கரும்புச் சர்க்கரையான சுக்ரோசை விட இது 200 மடங்கு இனிப்புச் சுவையைத் தூண்டக் கூடியது. இதைச் சர்க்கரை என்று சொல்வது தவறு. ஏனெனில், வேதியியல் அடிப்படையில் இது ஃபினைல் அலனைன் மற்றும் அஸ்பார்ட்டிக் அமிலம் ஆகிய இரு அமினோ அமிலங்கள் கொண்ட ஓர் பெப்டைடு.

இது 1965 ஆம் ஆண்டில் முதன் முதலாக தயாரிக்கப்பட்டு நியூட்ரா சுவீட் எனும் வணிகப் பெயரில் விற்கப்பட்டது. இதன் காப்புரிமை 1992 ஆம் ஆண்டோடு முடிவடைந்து விட்டது.

அதிக வெப்ப நிலையில் அஸ்பார்ட்டம் அமினோ அமிலங்களாக உடைந்து விடும். எனவே சூடான பானங்களோடு இதைப் பயன்படுத்த இயலாது.  குறைவான வெப்பநிலை மற்றும் அமிலத் தன்மை கொண்ட திரவங்களில் இதன் அரை வாழ்நாள் காலம் 300 நாட்கள் ஆகும். இதனால் குளிர்பானங்கள் பலவற்றில் அஸ்பார்ட்டம் பயன்படுத்தப்படுகிறது.

அஸ்பார்ட்டம் ஃபினைல் அலனைன் அமினோ அமிலத்தைக் கொண்டிருப்பதால் ஃபினைல் கீட்டோனூரியா நோய் உடையோர் இதைப் பயன்படுத்தக் கூடாது.

மேற்கோள்கள் 

இனிப்புகள்
அமினோ அமிலங்கள்
இனிப்பூட்டிகள்
அரோமாட்டிக் சேர்மங்கள்